*Tämä artikkeli kertoo veneestä. Samannimisestä lehdestä kertoo Buster.*
Inhan Tehtaiden valmistamia alumiiniveneitä kuvattuna Fiskarsin ruukissa nykyisessä Raaseporin kaupungissa. Etualalla Buster-veneiden edeltäjä, Kellokosken tehtaiden Tuusulassa valmistama Kellovene, seuraavaksi ensimmäiset Buster-mallit Mini Buster vuodelta 1976, Buster vuodelta 1978 ja Buster RS vuodelta 1985. Takana uudemmat mallit Buster X (tuotannossa vuodesta 2006) ja Buster Magnum (II sukupolven malli tuotannossa 2002–2010).
**Buster** on Inhan Tehtaat Oy Ab:n valmistamien alumiiniveneiden tuotemerkki. Eri mallisia Bustereita on valmistettu Ähtärissä vuodesta 1976 lähtien. Vuonna 1841 perustettu Inhan tehtaat on Euroopan suurin alumiiniveneiden valmistaja. Markkinoinnissa yhtiö käyttää aputoiminimeä Buster Boats. Yhtiön tuotantolaitokset sijaitsevat Ähtärin Inhan kylässä Inhanjoen rannalla,  pääkonttori ja tuotekehitys Raisiossa.

Bustereita on valmistettu kaikkiaan yli 125 000 kappaletta. Tiettävästi lähes kaikki veneet ovat vielä käytössä. Eniten Bustereita myydään Suomessa, jossa Buster on moottorivenerekisterin suosituin venemalli. Traficomin ylläpitämän vesikulkuneuvorekisterin mukaan Busterin markkinaosuus Suomessa rekisteröidyistä uusista moottoriveneistä vuonna 2019 oli 16 prosenttia  ja uusia Bustereita rekisteröitiin Suomessa 467 kappaletta. Vientiä Inhan tehtailla on muun muassa Venäjälle, Saksaan, Ruotsiin ja Norjaan.

Historia
--------

Busterin edeltäjä oli Tuusulan Kellokoskella sijainneen Kellokosken Tehdas Oy:n 1950-luvulta lähtien valmistama *Kellovene*. Alumiininen Kellovene oli aikanaan hyvin suosittu, niitä valmistettiin lähes 10 000 kappaletta.

Fiskars osti Kellokosken Tehtaan vuonna 1963 ja siirsi alumiiniveneiden tuotannon Inhan tehtaille Ähtäriin vuonna 1974. Ensimmäiset alumiiniveneet valmistettiin Ähtärissä Fiskars-tuotemerkillä. Uuden Buster-nimen saivat ensimmäisenä 3,6 metriä pitkä Mini Buster ja 4,15 metriä pitkä Buster vuonna 1976.

Marraskuussa 2015 Fiskars ilmoitti myyvänsä Buster-veneliiketoiminnan Yamaha Motor Europe N.V:lle. Vuoden 2016 alussa toteutunut kauppa sisälsi Inhan Tehtaat Oy Ab:n osakkeet, Buster-brändin ja siihen liittyvän tehdaskiinteistön Ähtärissä.  Yamahan mukaan alumiiniveneiden tuotanto säilyy Suomessa. Yamaha valmistaa mm. perämoottoreita ja vesijettejä.

Rakenne ja muotoilu
-------------------

Buster-moottoriveneitä Nauvon satamassa. Etualalla valmistajan suosituimpiin malleihin Pohjoismaissa kuuluva Buster L. 
Bustereille tyypillisiä piirteitä ovat alumiinirakenne, kellukeaineella täytetyt laitojen yläreunat muodostavat sivukotelot sekä tylppä keula. Veneiden turkki eli sisäpohja on ollut perinteisesti vaneria, malliston Pro-versioissa alumiinia ja e-sarjassa lasikuitua. Vuosimallin 2018 veneistä alkaen valmistaja ilmoitti siirtyneensä käyttämään turkkimateriaalina aina joko lahoamatonta komposiittia tai alumiinia. 

Kulmikkaana pidettyjä rakenneratkaisuja perustellaan käytännön syillä. Esimerkiksi kellukeaineen sijoitus laidan yläosaan pitää veneen vaakasuorassa asennossa myös vedellä täytettynä. Runkomateriaalina käytetään magnesiumilla seostettua, ns. merialumiinia, joka kestää hyvin korroosiota, mutta on kevyttä ja kestävää. Alumiinin lisäksi veneissä käytetään rotaatiovaletusta polyeteenistä valmistettuja osia esimerkiksi pulpeteissa ja penkeissä.

Kesäkuussa 2016 Buster ilmoitti poistavansa veneistä moottorin mittaristot ja korvaavansa muiden valmistajien karttaplotterit omalla Buster Q -älynäytöllään. Suomessa valmistettu ja suunniteltu laite yhdistää mm. elektroniset kartat, moottorin mittariston, säätiedot, radion ja opastusvideot yhteen suureen kosketusnäyttöön.  Venesuunnittelija Kai Ilmasen mukaan oma navigointi- ja infotainment-järjestelmä auttaa suunnittelua, koska pulpetit ja ergonomia voidaan suunnitella yhtenäisesti omalle järjestelmälle soveltuviksi.

Mallisto
--------

Tällä hetkellä Buster-mallistoon kuuluu 19 eri kokoista moottorivenettä. Buster nimeää venemallistonsa pääsääntöisesti vaatteiden kokomerkinnöistä tutuin kirjaintunnuksin, jolloin noin nelimetrinen ja enintään 20 hevosvoiman perämoottorilla varustettava XS edustaa malliston pienintä ja kuusimetrinen, 150 hevosvoiman moottorilla varustettava XXL suurinta päätä. 

Nimeämiskäytännöstä poikkeavat malliston pienin vene Buster Mini, joka on 3,8 metriä pitkä kolmen hengen soudettavaksi tai enintään 8 hevosvoiman moottorilla varustettavaksi tarkoitettu avovene, sekä malliston suurimmat, Buster Magnum -nimiset noin seitsenmetriset venemallit ja lähes kymmenmetriset Phantomit.

##### Katetut veneet

Busterit ovat kahta poikkeusta lukuun ottamatta avoveneitä: malliston katetut veneet ovat on 6,9 metriä pitkä kahdeksan hengen Buster Cabin  ja suurempi, lähes 10 metriä pitkä ja 12 henkeä kantava Phantom Cabin.. Vuonna 2022 Buster Cabin poistui mallistosta ja mallistoon lisättiin astetta suurempi, Buster SuperMagnum -avoveneen runkoon perustuva 7,58 metriä pitkä hyttivene Buster Magnum Cabin. Suurimpaan osaan avoveneistä on saatavilla ajokuomu. 

Alumiinivene Buster MagnumMalliston suurimpiin veneisiin kuuluva Buster Magnum Tukholman lähistöllä Lidingössä syksyllä 2017.
##### Pienet ja keskisuuret avoveneet

Vuonna 2015 julkistettiin vaativaan käyttöön tarkoitetun Buster XL Pro -veneen toisen sukupolven versio, uudistettu Buster L -sarja sekä heittokalastukseen suunniteltu Buster S Fish. Myöhemmin modulaarinen heittokalastukseen tarkoitettu kalastusvarustus tuotiin sekä M että S-malleihin  ja uusiin XL ja XXL-malleihin. 

Kuuden metrin kokoluokan Buster XL ja Buster XXL -mallit uudistettiin kaudelle 2020, uutuusmallit esiteltiin syksyllä 2019. 

Kesällä 2016 uudistettiin malliston toiseksi pienin vene, neljän hengen mökkivene Buster S. Samalla Buster XS poistui mallistosta. Buster S:ää valmistetaan kolmena eri versiona: peräpenkiltä ajettava perusmalli S, sivupulpetilla varustettu S1 ja keskipulpettiversio Scc. Kesällä 2020 julkistettiin malliston pienempään päähän Minin ja S:n väliin uusi Buster XS. Veneestä on olemassa kaksi versiota: kahvaohjattava perusmalli sekä ohjauspulpetilla ja tuulilasilla varustettu XSr.

##### Suuret avoveneet

Syksyllä 2017 julkistettiin uudet versiot malliston suurimpiin kokoluokkiin kuuluvista Buster Magnum ja Buster SuperMagnum -veneistä.   Uusi Buster Magnum on pituudeltaan 7,2 metriä, painaa noin 1200 kiloa ja sen suurin moottoriteho on 225 hevosvoimaa. Suurempi Buster SuperMagnum on 50 cm pidempi ja suurin koneteho on 350 hv. 

Buster Phantom alumiiniveneValmistajan suurin venemalli, Buster Phantom.
Syyskuussa 2016 Buster esitteli kaikkia aiempia mallejansa suuremman veneen, lähes 10 metriä pitkän kymmenen hengen Buster Phantomin. Vene on ensimmäinen kaksikoneasennuksen mahdollistava Buster-malli; suurin koneteho on 2 x 350 hevosvoimaa, jolloin veneen huippunopeus on yli 59 solmua. Yamahan kanssa tehtävä yhteistyö näkyy Yamahan sähköisen Helm Master -ohjausjärjestelmän sovittamisena veneeseen. Helm Master mahdollistaa veneen ohjaamisen pienissä nopeuksissa ja esimerkiksi satamamanöövereissä joystick-ohjaimella. 

#### Lasikuitukantinen E-sarja

Syksyllä 2013 Buster esitteli perinteisten mallien rinnalle E-sarjan, jossa alumiinirungolle on sovitettu lujitemuovinen sisäkuori. Valmistajan mukaan lasikuitukansi tuo uusia mahdollisuuksia veneiden muotoiluun. Sarjan ensimmäiset mallit olivat kaudelle 2014 myyntiin tulleet 5,6 metriä pitkä seitsemän hengen avovene Buster XLe ja viisimetrinen seitsemän hengen Buster Le, vuonna 2015 julkistettiin lasikuitukantinen Buster Magnum E. E-sarja poistui mallistosta 2018 lukuun ottamatta Cabin E -hyttivenettä.

Lähteet
-------

1. 1 2  AHT (Arkistoitu – Internet Archive) Buster
2. ↑  Inhan Tehtaat Oy Ab - yrityksen toiminta - Fonecta Finder *www.finder.fi*. Viitattu 2.11.2015.
3. ↑  Super User: Ähtärin kaupunki - Inhan tehtaat *www.ahtari.fi*.  Arkistoitu 3.9.2017. Viitattu 13.9.2016.
4. ↑  Keskon ja Yamahan yrityskauppa hyväksytty *Venelehti.fi*.  20.4.2017. Viitattu 26.3.2019.
5. ↑  Vesikulkuneuvojen ensirekisteröinnit 2019: Venekauppa kevyesti plussalla *www.totalvene.fi*. Viitattu 29.11.2020.
6. ↑  Fiskars jatkaa keskittymistään globaaleihin kuluttajatuotteisiin – Buster-veneet myydään Yamahalle | Fiskars Oyj *www.fiskarsgroup.com*. Viitattu 11.11.2015.
7. ↑  Ahti Terhemaa: Fiskarsin Buster-veneiden kauppa Yamahalle saatu päätökseen *Kauppalehti*. Viitattu 4.1.2016.
8. ↑  Yamahalle myyty Buster kulkee etelään *Talouselämä*. Viitattu 27.11.2015.
9. ↑  Marine Engines Yamaha Motor Europe *Yamaha Motor Europe*.. Viitattu 4.1.2016. EN
10. ↑  Vene-esittely Buster M.  *Kalastus-lehti*, 3/2017.  Krook Media Oy.
11. ↑  Topgear Suomi: Fiskarsin uutuudet uivassa venenäyttelyssä
12. ↑   *www.kauppalehti.fi*. Viitattu 23.8.2016.
13. ↑  Busterin suunnittelussa tavoitteena monipuolisuus ja helppokäyttöisyys *www.buster.fi*. Viitattu 23.8.2016.
14. ↑  Mallisto Buster
15. ↑  www.buster.fi: Hyttivene Buster Cabin (Arkistoitu – Internet Archive)
16. ↑  Buster Phantom Cabin (2018–) Mukavampi mega-Buster *totalvene.fi*. Viitattu 7.3.2018.
17. ↑  Satu Björn: Koeajossa Buster Magnum Cabin – Uutta energiaa *Venelehti.fi*.  9.8.2022. Viitattu 12.10.2022.
18. ↑  Buster-uutuudet - Venelehti.fi *Venelehti.fi*. Viitattu 22.10.2015. fi-FI
19. ↑  Uusi Buster M muuntuu myös heittokalastajan veneeksi - Vapaa-ajan Kalastaja *Vapaa-ajan Kalastaja*.  6.4.2018.  Arkistoitu 11.4.2018. Viitattu 10.4.2018.
20. ↑  Kalastusvarusteltu uusi Buster XXL on kunnianosoitus kalastajille *Kalamies.com - kalastus ja kaikki sen ympäriltä.*.  22.6.2020.  Arkistoitu 25.9.2020. Viitattu 29.11.2020.
21. ↑  Mökkirannan yleisvene uusittiin kokonaan *Suomiveneilee.fi*.  30.6.2016. Venealan keskusliitto Finnboat. Viitattu 23.8.2016.
22. ↑  Buster XS ja XSr (2021–) – Ketterä mökkivene *www.totalvene.fi*. Viitattu 25.11.2020.
23. ↑  Kokonaan uusi Buster Magnum - Venelehti.fi *Venelehti.fi*.  13.9.2017. Viitattu 1.11.2017.
24. ↑   *www.kauppalehti.fi*. Viitattu 13.9.2016.
25. ↑  Vene-lehti 11/2013: "Muovi-Buster sekoittaa pakkaa"
26. ↑  Tiedote: Fiskarsin Buster-mallistoon lisää valinnanvaraa (Arkistoitu – Internet Archive)
27. ↑  Tiedote: Fiskarsin menestysveneestä viides vaihtoehto (Arkistoitu – Internet Archive)
28. ↑  Mallisto | Buster *www.buster.fi*. Viitattu 10.4.2018.

Aiheesta muualla
----------------

* Kuvia tai muita tiedostoja aiheesta **Buster (vene)** Wikimedia Commonsissa

* Buster-alumiiniveneet
* Virallinen Buster Boats Facebook-sivu
* HS: Fiskars myy Buster-veneet Yamahalle